**Metamorfoze**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nori vineți, tulburi, dezolanți,

Purtați de vânturi reci, șfichiuitoare,

Răsfiră stropii reci și iritanți...

Pe clocotul din sufletu-mi ce doare.

Corbi zgribuliți își cată adăpost,

De-al viforului șuier nemilos,

Eu contemplând acest peisaj anost

Mă simt infim și fără de folos.

Copacii șuieră sub vânt,

În codru-i multă întristare,

Și crengi căzute la pământ...

Iar asta, iară mult mă doare.

Dar iată, crivățul turbat,

S-a potolit ca prin minune:

Prin negrii nori au irizat

Raze de soare chiar spre mine!

Natura parc-a renăscut,

Se-aude ciripit de păsărele,

Tot pesimismul mi-a trecut...

Și-aștept cu stoicism alte belele!